钦定古今图书集成/明伦汇编/官常典/第566卷 > 潘夙
## 钦定古今图书集成/明伦汇编/官常典/第566卷 > 潘夙

按《宋史》本传：“夙字伯恭，郑王美从孙也。天圣中，上书
论时政，授仁寿主簿。久之，知韶州，擢江西转运判官，
提点广西湖北刑狱。邵州蛮叛，湖南骚动，迁转运使，
专制蛮事，亲督兵破其团峒九十。徙知滑州，改湖北
转运使，知桂州。坐在湖北时匿名书诬判官韩绎，谪
监随州酒棁。起知光化军。大臣以将帅才举之，易端”
州刺史，再迁徙鄜州。召对，访交、广事称旨，还司封郎
中、直昭文馆，复知桂州。交人败于占城，伪表称贺，以
为大捷。神宗诏之曰：“智高之难，方二十年，中人之情，
燕安忽事，直谓山僻蛮獠，无可虑之理，殊不思祸生
于所忽。唐六诏为中国患，此前事之师也。卿本将家
子，寄要蕃，宜体朕意，悉心经度。”夙遂上书陈交阯可
取状，且将发兵，未报而徙河北转运使。历度支、盐铁
副使、知河中府。章惇察访荆湖，讨南北江蛮猺陈夙
忧边状，以知潭州。再迁光禄卿，知荆南、鄂州。卒，年七
十